**Kerman Lejarraga Arana** (Morga, Bizkaia, 1992ko otsailaren 19a - ) Euskal Herriko boxeolaria da. 2013. urtean jauzia eman zuen profesionaltasunera Bilboko La Casilla areto zaharrean eta orduz geroztik bere errekorra 33-2-0 zenbakietan dago. Alegia 36 borroketatik 34 irabaziak ditu eta soilik 2 galduak. Bere 34 garaipenetatik 26 KO bitartez izan da.

WBAko welter pisuko nazioarteko titulua edo garaikurra nahiko gazte irabazi zuen, 2016-ean, 24 urte zituela. Hura izan zen maila profesionalean bere lehenengo titulua. 

Europako (EBU) txapelduna izan da bi aldiz welter pisuan (2018. urtean lortuta bere lehenengo Europako EBU gerrikoa). David Avanesyan izan da Kerman Lejarraga bere karrera profesionalean mendean hartu duen lehena eta bakarra (2019. urtean), eta beraz, bere 27-0-0 zein menderatu gabeko errekor garbia hautsi zuena.

2019. urtean, Avanesyaren aurkako borroka eta aste gutxira, superwelter pisura igo zen eta orduz geroztik superwelter pisuan aritzen da. 2021-eko irailaren 11-an pisu horretako Europako (EBU) titulua irabazi zuen Dylan Charrat boxeolari frantziarraren aurka. Titulu berri honekin Kerman Euskal Herriko boxeo historiara pasa da, pisu maila ezberdinetan (welter eta superwelter) Europako titulua irabazten duen lehenengo euskal boxeolaria izanik, lehena eta momentuz bakarra ere.

2021-ko abenduak 3-an, Bilbao Arenan, bertan borrokatu barik 2 urte pasa ondoren, superwelterko bigarren EBU titulua irabazi zuen defentsa boluntario batean. Modu horretan, historiara pasa zen beste arlo batean ere, EBU Europako titulu gehien irabazi duen euskal boxeolaria bilakatu zen Kerman, lau gerrikoekin.

2023an boxeoari agur esan zion 31 urterekin.

Boxeo estiloa
-------------

Kerman Lejarraga boxeolari ortodoxoa da, jotzea asko gustatzen zaion boxeo era oldarkorra edo erasokorra du. Boxeolari erasotzailea da, oso jo indartsua du eta beti ere aurrera egiten du ring gainean, bere estatistikek erakusten duten KO bidez irabazitako kopurua horren adierazle garbia da. Irabazi dituen borroka guztien %75 baino gehiago bide azkarretik izan da, puntuetara iritsi gabe. 

Jab edo ezker zuzen oso ahaltsua du, distantzia hartzeko erabili beharrean mina eragiten duten horietakoa. Jab intimidagarriaz gain ezker gantxo birrintzailea du, bere KO bidezko garaipen asko gibel aldean eta gorputzan emandako esker gantxoaren bidez lortu ditu.

Entrenatzaileak
---------------

Txutxi Del Valle izan da bere karrera profesionalean denbora gehien egondako entrenatzailea. Profesional mailan hasi zenetik (2013) 2021. urtera arte bere ring bazterrean egon da entrenatzaile lanak egiten, 8 urte luzez. 2021. urteko udaran Ibon Larrinaga boxeolari prefesional eta entrenatzaileak hartu zituen Kermanen entrenatzaile ardurak, ordutik hona Kerman Lejarragaren entrenatzailea da Ibon Larrinaga.

Taldea eta Gimnasioa
--------------------

Kerman Bilbon dagoen Mampo Gym gimnasioan eta Faduran entrenatzen du. "MGZ boxing promotions"-ekin eman du bere karreraren zatirik handiena. Entrenatzaile eta prestatzaile taldea aldatu zuenetik aurrera bere babesle nagusia ere aldatu du. "Boxing Management" da orain bere babesle edo bultzatzaile nagusia. Honekin batera  Lou Di Bella bultzatzaileak ere eramaten du bere karrera Ameriketan, harekin Ameriketan borrokak egiteko kontratu bat sinatu ostean.

2018. urtean Basque Team fundazioan ere sartu zen, Euskal Herriko goi mailako kirolariak batzen eta bultzatzen dituen fundazioan.

Pisu maila
----------

Welter pisuan urte luzez borrokatu ostean 2019. urtean superwelter pisura igo zen, ordutik hona pisu horretan lehiatzen da.

* 2013-2019: Welter (-66,7 kg)
* 2019-tik aurrera: Superwelter (-69,9 kg)

Borroka eta borrokaren prestakuntza garaitik at, bere pisu normal eta naturalean, 80-84 kg artean mugitzen da.

Beste kirolak
-------------

Kerman Lejarraga txikitatik hasi zen kontaktuzko kirolak praktikatzen, boxeora saltoa eman aurretik judoa eta kick-boxinga praktikatzen egon zen. Kick-boxinga praktikatzen ari zela bere ukabilkaden ahalmena ikusita boxeora jauzia ematea erabaki zuen.

Futbolzale eta Athleticzale sutsua da, bere tatuajeak eta ringera askotan Athleticeko elastikoarekin igotzea horren erakusle dira.

Tituluak
--------

* Munduko Boxeo Elkarteko (WBA) welter pisuko nazioarteko gerrikoa: 3 aldiz
* Espainiako welter pisuko gerrikoa: 1 aldiz
* Europako (EBU) welter pisuko gerrikoa: 2 aldiz
* Munduko boxeo kontseiluko latindar superwelter pisuko gerrikoa: 1 aldiz
* Europako (EBU) superwelter pisuko gerrikoa: 2 aldiz

Errekor profesionala
--------------------


| 36 borroka | 34 irabazi | 2 galdu |
| KO bidez | 26 | 2 |
| Erabaki bidez | 8 | 0 |
| Berdindu | 0 |

| Emaitza | Mota | Aurkaria | Data | Lekua | Informazioa |
| --- | --- | --- | --- | --- | --- |
| Irabazi | KO | Jack Flatley | 2021-12-03 | Bilbao Arena, Bilbo | Europako (EBU) Superwelter pisuko titulua |
| Irabazi | TD | Dylan Charrat | 2021-09-11 | Vall d'Hebrongo Olinpiar Pabiloia, Bartzelona | Europako (EBU) Superwelter pisuko titulua |
| Irabazi | TKO | Jez Smith | 2021-04-23 | Vall d'Hebrongo Olinpiar Pabiloia, Bartzelona |  |
| Irabazi | UD | Tyrone Nurse | 2020-08-08 | Puerto Banús-eko zezen plaza, Marbella |  |
| Irabazi | UD | Jose de Jesus Macias | 2020-02-29 | Nafarroa Arena, Iruñea |  |
| Irabazi | KO | Anderson Clayton | 2019-11-30 | Vall d'Hebrongo Olinpiar Pabiloia, Bartzelona |  |
| Galdu | TKO | David Avanesyan | 2019-09-28 | Bilbao Arena, Bilbo | Europako (EBU) Welter pisuko titulua |
| Irabazi | KO | Luis Solis | 2019-06-08 | Bilbao Arena, Bilbo | Munduko boxeo kontseiluko superwelter pisu latindarra |
| Galdu | TKO | David Avanesyan | 2019-03-30 | Bilbao Arena, Bilbo | Europako (EBU) Welter pisuko titulua |
| Irabazi | KO | Frankie Gavin | 2018-11-17 | Bilbao Exhibition Centre, Barakaldo | Europako (EBU) Welter pisuko titulua |
| Irabazi | TKO | Johnny Navarrete | 2018-08-04 | Palacio de Congresos, Marbella |  |
| Irabazi | TKO | Bradley Skeete | 2018-04-28 | Bilbao Arena, Bilbo | Europako (EBU) Welter pisuko titulua |
| Irabazi | UD | José del Río | 2017-11-11 | Bilbao Arena, Bilbo | Espainiako Welter pisuko titulua |
| Irabazi | TKO | Azael Cosio | 2017-07-15 | Castro Uridaleseko udal kirol aretoa, Castro Urdiales |  |
| Irabazi | TKO | José Antonio Abreu | 2017-06-09 | Turning Stone Resort & Casino, Verona (AEB) |  |
| Irabazi | KO | Krisztian Santa | 2017-04-15 | San Pedro Alcántarako kirol jauregia, San Pedro Alcántara |  |
| Irabazi | RTD | Gabor Gorbics | 2017-03-11 | Bizkaia frontoia, Bilbo |  |
| Irabazi | TKO | Jesús Gurrola | 2016-12-17 | Bizkaia frontoia, Bilbo | Munduko Boxeo Elkarteko (WBA) welter pisuko nazioarteko titulua |
| Irabazi | KO | Koba Karkashadze | 2016-11-12 | Bilbao Exhibition Centre, Barakaldo |  |
| Irabazi | TKO | Giorgi Ungiadze | 2016-09-30 | Oviedoko kirol jauregia, Oviedo |  |
| Irabazi | KO | Francisco Cordero | 2016-07-22 | La Cubierta zezen plaza, Leganés |  |
| Irabazi | TKO | Denton Vassell | 2016-06-04 | Bizkaia frontoia, Bilbo | Munduko Boxeo Elkarteko (WBA) welter pisuko nazioarteko titulua |
| Irabazi | UD | Laszlo Toth | 2016-03-19 | Bizkaia frontoia, Bilbo | Munduko Boxeo Elkarteko (WBA) welter pisuko nazioarteko titulua |
| Irabazi | TKO | Kim Poulsen | 2015-12-19 | Bizkaia frontoia, Bilbo |  |
| Irabazi | TKO | Javier García Roche | 2015-10-10 | La Casilla kirol aretoa, Bilbo |  |
| Irabazi | TKO | Feliks Kleins | 2015-08-01 | Hotel Holyday World, Benalmádena |  |
| Irabazi | PTS | Jair Cortes | 2015-06-19 | La Casilla kirol aretoa, Bilbo |  |
| Irabazi | KO | Marius Jacheanu | 2015-05-15 | Jai-Alai Frontoia, Gernika-Lumo |  |
| Irabazi | TKO | Miguel Aguilar | 2014-09-20 | Pedro Velarde kirol aretoa, Maliaño |  |
| Irabazi | KO | Nugzar Margvelashvili | 2014-07-22 | Zarzuelako hipodromoa, Madril |  |
| Irabazi | RTD | Santos Medrano | 2014-06-27 | La Casilla kirol aretoa, Bilbo |  |
| Irabazi | PTS | Santos Medrano | 2014-02-22 | Fadura polikiroldegia, Getxo |  |
| Irabazi | TKO | Nugzar Margvelashvili | 2014-01-25 | Udal polikiroldegia, Zamudio |  |
| Irabazi | TKO | Ignasi Caballero | 2013-12-28 | Txurdinaga-ko polikiroldegia, Bilbo |  |
| Irabazi | TKO | Fran González | 2013-11-23 | Judimendi-ko polikiroldegia, Gasteiz |  |
| Irabazi | PTS | Jair Cortes | 2013-05-18 | La Casilla kirol aretoa, Bilbo | Debuta |

Erreferentziak
--------------

1. ↑   **(Gaztelaniaz)**  *Kerman Lejarraga firma co Lou Di Bella para debutar en Estados Unidos.*  (Noiz kontsultatua: 2018-01-08).

Kanpo estekak
-------------

* Kerman Lejarraga BOXRec-en
* 
* Kerman Lejarraga, munduko txapelketarako bidea egiten. Naiz 2022/05/20

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q28278889

 |

* Wd Datuak: Q28278889